VENDIM
[bookmark: _GoBack]Nr. 41, datë 15.3.2019

MBI RRËZIMIN E KËRKESËS SË OST SHA, MBI NEVOJËN E NDËRHYRJEVE NË RRJETIN E TRANSMETIMIT

Në mbështetje të nenit 16 dhe nenit 60, pika, pika 3, germa “c” dhe pikat 4, 6, 7, 8, të ligjit nr. 43/2015, “Për sektorin e energjisë elektrike”, i ndryshuar; nenit 15 të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016, Bordi i ERE-s, në mbledhjen e tij të datës 15.3.2019, mbasi shqyrtoi relacionin e përgatitur nga drejtoritë teknike mbi kërkesën e OST sh.a., mbi nevojën e ndërhyrjeve në rrjetin e transmetimit,
konstatoi se:
- Shoqëria OST sh.a., me shkresën e saj nr. 8848 prot., datë 28.12.2018, protokolluar në ERE me nr. 8 prot., datë 3.1.2018, ka paraqitur kërkesën e saj “Mbi nevojën e ndërhyrjeve në rrjetin e transmetimit”. 
- Në këtë shkresë,  OST sh.a., përmend linja të tensionit të lartë 110 kV dhe nënstacione 110 kV, të cilat pjesërisht janë pjesë e planit 10-vjeçar të zhvillimit të rrjetit të transmetimit. Këto investime, si dhe të reja të paparashikuara në planin e zhvillimit nuk janë kryer pasi prezumohet të kenë kosto të konsiderueshme rreth 100,000,000 euro. 
- Projektet e propozuara nuk paraqiten me zëra të detajuar të kostove të secilit projekt, por është dhënë një kosto totale. Është e paqartë se mbi cilën analizë financiare është mbështetur konkludimi në koston e referuar.
- OST sh.a. bën me dije se ndodhet në kushte të mundësive të kufizuara financiare për të kryer një ndërhyrje financuese me fondet e veta në përmasat që ky projekt kërkon dhe pretendon se mundësia e vetme që shoqëria ka, është që të financojë zhvillimin e projektit me fonde të huazuara, duke i kërkuar shoqërisë që do të kontraktohet të ofrojë gjithashtu edhe financimin e projektit nëpërmjet një kredie tregtare me një kohëzgjatje rreth 15 vjet.
- OST-ja pretendon se në këtë mënyrë, mund të përballojë investimet e mësipërme por nuk paraqet argumente në lidhje me koston financiare të kësaj mënyre financimi.
- Bordi i ERE-s, me vendimin nr. 212, datë 28.12.2017 ka vendosur: 
1. Të miratojë planin dhjetëvjeçar 2015–2025 të zhvillimit të rrjetit të transmetimit. 
2. OST sh.a., duhet të përditësojë çdo vit planin dhjetëvjeçar të zhvillimit të rrjetit, sipas kritereve të përcaktuara në “Rregulloren e procedurave të paraqitjes dhe miratimit të planit të investimeve nga operatorët e transmetimit dhe shpërndarjes së energjisë elektrike”, miratuar me vendimin e Bordit të ERE-s nr. 135, datë 6.9.2017.
- Pjesë e planit të zhvillimit të rrjetit të transmetimit 2015–2025, kanë qenë vetëm 4 projekte për linjat 110 kV, të cilat përfshihen në shkresën nr. 8848 prot., datë 28.12.2018 të OST sh.a., me të cilën është drejtuar kërkesa në ERE. 
- Neni 60, pika 1, pika 3, germa “c”, pika 4, pika 6 dhe pikat 7, 8, të ligjit nr. 43/2015 “Për sektorin e energjisë elektrike”, i ndryshuar, përcaktojnë:
1. Operatori i Sistemit të Transmetimit harton një plan dhjetëvjeçar të zhvillimit të rrjetit, në konsultim me palët e interesuara, dhe e paraqet për miratim në ERE.
3. Plani i zhvillimit të rrjetit duhet të përmbajë:
c të gjitha investimet e miratuara dhe të identifikojë investimet e reja, të cilat duhet të zbatohen në tri vitet e ardhshme;
4. ERE shqyrton planin dhjetëvjeçar të zhvillimit të rrjetit dhe në rast se vëren se nuk janë përmbushur kushtet e përcaktuara në pikat 1, 2 dhe 3 të këtij neni, kërkon nga Operatori i Sistemit të Transmetimit të plotësojë dhe/ose të ndryshojë planin e tij dhjetëvjeçar të zhvillimit të rrjetit.
6. Kur ERE konstaton se Operatori i Sistemit të Transmetimit nuk ka realizuar për tre vite, një investim të parashikuar sipas planit 10-vjeçar, dhe gjykon se investimi është i nevojshëm dhe mund të financohet pa penguar operimin normal të rrjetit, i kërkon atij të marrë një nga këto masa: a) të realizojë investimin në fjalë; b) të organizojë një procedurë konkurruese për realizimin e investimit në fjalë, të hapur ndaj çdo investitori; c) të pranojë rritjen e kapitalit, me qëllim financimin e investimeve të nevojshme. 
7. Kur ERE merr masa, sipas shkronjës “b”, të pikës 6, të këtij neni, mund të detyrojë Operatorin e Sistemit të Transmetimit të zbatojë një ose më shumë nga alternativat e mëposhtme:
a) të sigurojë financimin nga ndonjë palë e tretë; b) të kërkojë ndërtimin nga ndonjë palë e tretë; c) të administrojë asetet e reja pas ndërtimit. Në këto raste tarifat përkatëse do të mbulojnë kostot e investimeve në fjalë. 
8. ERE, në ushtrimin e kompetencave të parashikuara në pikat 1, 6 dhe 7, të këtij neni, duhet të marrë mendimin nga ministri përgjegjës për energjinë.
- OST sh.a. nuk është në kushtet e një investimi të planifikuar më parë e të parealizuar.
- Miratimi nga ERE me qëllim sigurimin e një financimi të jashtëm për realizimin e një investimi, lidhet ekskluzivisht me një investim të planifikuar por të parealizuar.
- Çdo kërkesë për rishikimin e planit dhjetë vjeçar të investimeve, duhet të paraqitet e mbështetur në një analizë tekniko-ekonomike, që bën të qartë rëndësinë e këtyre projekteve në mënyrë që të vlerësohet ndikimi i tyre në konsumatorët fundorë, si dhe mënyra e mbulimit të shpenzimeve të marrjes së kredive të mundshme tregtare. 
Për gjithë sa më sipër, Bordi i ERE-s 

VENDOSI:

1. Të rrëzojë kërkesën e shoqërisë OST sha, si të pambështetur në ligj. 
2. OST sh.a. të adresojë kushtet e pamundësisë financiare për realizimin e investimeve të parashikuara në planin dhjetëvjeçar, në përditësimin e përvitshëm të planit dhjetëvjeçar të cilin ka detyrimin ta paraqesë në ERE, mbështetur në parashikimet e vendimit të bordit të ERE-s nr. 212, datë 28.12.2017.
3. Ngarkohet Drejtoria Juridike dhe e Mbrojtjes së Konsumatorit të njoftojë shoqërinë OST sha për vendimin e Bordit të ERE-s
Ky vendim hyn në fuqi menjëherë. 
Ky vendim botohet në Fletoren Zyrtare. 
Ky vendim mund të ankimohet në Gjykatën Administrative Tiranë, brenda 30 ditëve kalendarike nga botimi në Fletoren Zyrtare. 

